CELEX: 
Language: el
Date: 2019-03-08 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη θέσπιση κανόνων σχετικά με τις ειδικές απαιτήσεις εκπαίδευσης του προσωπικού για τη διενέργεια ορισμένων φυσικών ελέγχων στους συνοριακούς σταθμούς ελέγχου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΝΟΜΙΚΟ ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου θεσπίζει κανόνες για τη διενέργεια επίσημων ελέγχων από τις αρμόδιες αρχές των κρατών μελών. Προβλέπει ότι ορισμένες κατηγορίες ζώων και αγαθών που προέρχονται από τρίτες χώρες πρέπει να υπόκεινται σε επίσημους ελέγχους στον συνοριακό σταθμό ελέγχου πρώτης άφιξης στην Ένωση. 
            
            
               Προκειμένου να διαπιστώνεται η συμμόρφωση με τη νομοθεσία της Ένωσης για την αγροδιατροφική αλυσίδα και να διασφαλιστεί ένα ορισμένο επίπεδο ικανοτήτων, οι αρμόδιες αρχές στους συνοριακούς σταθμούς ελέγχου οφείλουν να διορίζουν προσωπικό, που θα διενεργεί φυσικούς ελέγχους σε ορισμένα εμπορεύματα ή θα βοηθά τον επίσημο κτηνίατρο στη διενέργεια φυσικών ελέγχων σε ζώα και κρέας, μόνον εφόσον έχει λάβει την κατάλληλη κατάρτιση σχετική με τα καθήκοντά του.
            
            
               Στο πλαίσιο αυτό, το παρόν σχέδιο κατ’ εξουσιοδότηση κανονισμού θεσπίζει την υποχρέωση των αρμόδιων αρχών να αναπτύσσουν και να οργανώνουν την κατάρτιση του προσωπικού που συμμετέχει στη διενέργεια των φυσικών ελέγχων και καθορίζει τα σχετικά αντικείμενα κατάρτισης.
            
            
               Για να αποφευχθεί η περιττή επιβάρυνση, το σχέδιο κανονισμού παρέχει στις αρμόδιες αρχές τη δυνατότητα να διορίζουν προσωπικό που δεν έχει παρακολουθήσει την εκπαίδευση που προβλέπεται σ’ αυτό εφόσον έλαβε κατάρτιση για τα ίδια θέματα στο πλαίσιο των δραστηριοτήτων κατάρτισης ή των προγραμμάτων ανταλλαγών που διοργανώνονται από την Επιτροπή σύμφωνα με το άρθρο 130 του κανονισμού (ΕΕ) 2017/625.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ζητήθηκε η γνώμη της ομάδας εμπειρογνωμόνων της Επιτροπής που ασχολείται με τους επίσημους ελέγχους (E00911) και των ενδιαφερόμενων μερών.
            
            
               Το σχέδιο κατ’ εξουσιοδότηση κανονισμού που βασίζεται στο άρθρο 49 παράγραφος 5 του κανονισμού (ΕΕ) 2017/625 παρουσιάστηκε και συζητήθηκε ανεπίσημα σε αρκετές συνεδριάσεις με τα μέλη της ομάδας εμπειρογνωμόνων. Οι άτυπες συζητήσεις συνέβαλαν στην προετοιμασία ενός σχεδίου που δεν παρουσίαζε αμφιλεγόμενα ζητήματα. 
            
            
               Δεν έχει διενεργηθεί εκτίμηση επιπτώσεων, δεδομένου ότι ο κατ’ εξουσιοδότηση κανονισμός δεν αναμένεται να έχει οιεσδήποτε σημαντικές αρνητικές επιπτώσεις.
            
            
               Η δυνατότητα που προσφέρεται μέσω του ιστότοπου της Επιτροπής (
               
                  https://ec.europa.eu/info/law/better-regulation/have-your-say_el
               
               ) για την υποβολή παρατηρήσεων από το κοινό σχετικά με το σχέδιο του κατ’ εξουσιοδότηση κανονισμού οδήγησε σε 3 παρατηρήσεις, που υποστηρίζουν την υιοθετηθείσα προσέγγιση και παρέχουν συμπληρωματικές προτάσεις για την εφαρμογή των κανόνων στο ΗΒ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση του κατ’ εξουσιοδότηση κανονισμού είναι το άρθρο 49 παράγραφος 5 του κανονισμού (ΕΕ) 2017/625, το οποίο υποχρεώνει την Επιτροπή να αναλάβει δράση.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 8.3.2019
            
            
               για τη θέσπιση κανόνων σχετικά με τις ειδικές απαιτήσεις εκπαίδευσης του προσωπικού για τη διενέργεια ορισμένων φυσικών ελέγχων στους συνοριακούς σταθμούς ελέγχου
            
            
               (Kείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
         
         
            
               Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ, και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους)
                  1
               , και ιδίως το άρθρο 49 παράγραφος 5,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2017/625 θεσπίζει κανόνες για τη διενέργεια επίσημων ελέγχων από τις αρμόδιες αρχές των κρατών μελών σχετικά με τα ζώα και τα αγαθά που εισέρχονται στην Ένωση με σκοπό την διαπίστωση της συμμόρφωσης με τη νομοθεσία της Ένωσης για την αγροδιατροφική αλυσίδα.
            
            
               (2)Το άρθρο 5 παράγραφος 4 του κανονισμού (ΕΕ) 2017/625 ορίζει ότι το σύνολο του προσωπικού που διενεργεί επίσημους ελέγχους και άλλες επίσημες δραστηριότητες πρέπει να λαμβάνει κατάλληλη κατάρτιση για τον τομέα αρμοδιότητάς του. Το κεφάλαιο I του παραρτήματος II του κανονισμού (ΕΕ) 2017/625 ορίζει θέματα για την κατάρτιση του προσωπικού που διενεργεί τους επίσημους ελέγχους και τις άλλες επίσημες δραστηριότητες.
            
            
               (3)Το άρθρο 21 παράγραφος 2 στοιχείο γ) του κανονισμού (ΕΕ) 2017/625 ορίζει ότι οι αρμόδιες αρχές διενεργούν επίσημους ελέγχους σε ζώα που παρουσιάζονται σε συνοριακούς σταθμούς ελέγχου για να διαπιστώνουν τη συμμόρφωση με τις απαιτήσεις καλής μεταχείρισης των ζώων και ιδίως με τους κανόνες που ισχύουν για τη μεταφορά τους στην Ένωση. Οι εν λόγω επίσημοι έλεγχοι πρέπει να περιλαμβάνουν ελέγχους σχετικά με την καταλληλότητα των ζώων που μεταφέρονται και σχετικά με τα μέσα μεταφοράς.
            
            
               (4)Το άρθρο 21 παράγραφος 3 του κανονισμού (ΕΕ) 2017/625 ορίζει ότι, κατά τη διάρκεια της εκτέλεσης των επίσημων ελέγχων, οι αρμόδιες αρχές λαμβάνουν τα αναγκαία μέτρα για να αποτρέψουν ή να μειώσουν στο ελάχιστο κάθε καθυστέρηση μεταξύ της φόρτωσης των ζώων και της αναχώρησής τους. Αν πρέπει να περιοριστεί η ελευθερία κινήσεων των ζώων κατά τη μεταφορά για διάστημα μεγαλύτερο από δύο ώρες, οι αρμόδιες αρχές εξασφαλίζουν ότι λαμβάνονται τα δέοντα μέτρα για την περιποίησή τους και, εάν χρειάζεται, για να τους παρέχεται τροφή και νερό, να εκφορτώνονται και να σταβλίζονται. Ως εκ τούτου, είναι σκόπιμο οι υπάλληλοι που επικουρούν τον επίσημο κτηνίατρο κατά τη διενέργεια των φυσικών ελέγχων στα ζώα στους συνοριακούς σταθμούς ελέγχου να είναι ειδικά εκπαιδευμένοι για το σκοπό αυτό.
            
            
               (5)Το άρθρο 47 παράγραφος 1 του κανονισμού (ΕΕ) 2017/625 προβλέπει ότι ορισμένες κατηγορίες ζώων και αγαθών που προέρχονται από τρίτες χώρες πρέπει να υπόκεινται σε επίσημους ελέγχους στον συνοριακό σταθμό ελέγχου της πρώτης άφιξής τους στην Ένωση. Σύμφωνα με το άρθρο 49 παράγραφος 1 του εν λόγω κανονισμού, οι επίσημοι έλεγχοι περιλαμβάνουν ελέγχους εγγράφων, ελέγχους ταυτότητας και φυσικούς ελέγχους. 
            
            
               (6)Το άρθρο 49 παράγραφος 2 του κανονισμού (ΕΕ) 2017/625 προβλέπει ότι οι φυσικοί έλεγχοι πρέπει να διενεργούνται από επίσημο κτηνίατρο, όταν οι εν λόγω έλεγχοι αφορούν ζώα, εκτός από υδρόβια ζώα, ή κρέατα και παραπροϊόντα σφαγίων που είναι βρώσιμα. Ο επίσημος κτηνίατρος μπορεί να επικουρείται από υπαλλήλους οι οποίοι είναι εκπαιδευμένοι σε κτηνιατρικά θέματα σύμφωνα με τις απαιτήσεις που καθορίζονται βάσει του εν λόγω κανονισμού σε κτηνιατρικά θέματα και έχουν ορισθεί από τις αρμόδιες αρχές για τον σκοπό αυτό. Προβλέπει επίσης ότι οι φυσικοί έλεγχοι πρέπει να διενεργούνται από επίσημο κτηνίατρο ή από υπαλλήλους εκπαιδευμένους σύμφωνα με τις απαιτήσεις που καθορίζονται βάσει του εν λόγω κανονισμού και κι οι οποίοι έχουν ορισθεί από τις αρμόδιες αρχές για τον σκοπό αυτό, όταν οι εν λόγω έλεγχοι αφορούν υδρόβια ζώα, προϊόντα ζωικής προέλευσης εκτός από κρέατα και παραπροϊόντα σφαγίων που είναι βρώσιμα, ζωικό αναπαραγωγικό υλικό ή ζωικά υποπροϊόντα.
            
            
               (7)Ως εκ τούτου, το προσωπικό που διενεργεί φυσικούς ελέγχους στο πλαίσιο επίσημων ελέγχων σε ζώα και ορισμένες κατηγορίες εμπορευμάτων σε συνοριακούς σταθμούς ελέγχου πρέπει να είναι πιο ειδικά καταρτισμένο για τον σκοπό αυτό. Η κατάρτιση θα πρέπει να διασφαλίζει ότι οι εν λόγω φυσικοί έλεγχοι διενεργούνται με τον ίδιο βαθμό ικανότητας σε όλους τους συνοριακούς σταθμούς ελέγχου.
            
            
               (8)Η οδηγία 2005/36/ΕΚ του Ευρωπαϊκού Κοινοβουλίου και του Συμβουλίου
                  2
                καθορίζει αναλυτικό πρόγραμμα σπουδών για κτηνιάτρους. Το εν λόγω πρόγραμμα σπουδών περιλαμβάνει θέματα όπως ανατομία, παθολογία, παρασιτολογία, κλινική ιατρική, κρατική κτηνιατρική και δημόσια υγεία, κτηνιατρική νομοθεσία, ζωική παραγωγή και υγιεινή των τροφίμων (επιθεώρηση και έλεγχος των τροφίμων ζωικής προέλευσης, υγιεινή τροφίμων και τεχνολογία και πρακτική εργασία, συμπεριλαμβανομένης της πρακτικής άσκησης σε χώρους όπου πραγματοποιείται η σφαγή των ζώων και η μεταποίηση των τροφίμων). Η γνώση αυτών των θεμάτων είναι απαραίτητη για τη διενέργεια φυσικών ελέγχων σε ζώα, προϊόντα ζωικής προέλευσης, ζωικό αναπαραγωγικό υλικό και ζωικά υποπροϊόντα. Ως εκ τούτου, είναι σκόπιμο να καθοριστούν ειδικές απαιτήσεις κατάρτισης για το προσωπικό, εκτός των επίσημων κτηνιάτρων, για την επίτευξη του απαιτούμενου επιπέδου επιδόσεων. Επί του παρόντος, δεν έχει εντοπιστεί ανάγκη θέσπισης ειδικών απαιτήσεων κατάρτισης για επίσημους φυτοϋγειονομικούς υπαλλήλους που να υπερβαίνουν τις υφιστάμενες απαιτήσεις. Ως εκ τούτου, δεν είναι απαραίτητο οι επίσημοι κτηνίατροι και οι επίσημοι υπάλληλοι των φυτοϋγειονομικών υπηρεσιών να εμπίπτουν στο πεδίο εφαρμογής του παρόντος κανονισμού.
            
            
               (9)Τα κράτη μέλη θα πρέπει να μπορούν να ορίζουν προσωπικό το οποίο, παρά το γεγονός ότι δεν παρακολούθησε πρόγραμμα κατάρτισης σύμφωνα με τον παρόντα κανονισμό, ολοκλήρωσε τις δραστηριότητες κατάρτισης ή τα προγράμματα ανταλλαγής προσωπικού που αναφέρονται στο άρθρο 130 του κανονισμού (ΕΕ) 2017/625, υπό την προϋπόθεση ότι οι εν λόγω δραστηριότητες ή προγράμματα καλύπτουν τα ίδια θέματα που απαιτούνται από τον παρόντα κανονισμό.
            
            
               (10)Η απόφαση 93/352/ΕΟΚ της Επιτροπής
                  3
                θεσπίζει κανόνες σχετικά με τον ορισμό επίσημου υπαλλήλου, ο οποίος είναι ειδικά εκπαιδευμένος για τη διενέργεια ελέγχων στα ψάρια στους συνοριακούς σταθμούς ελέγχου που βρίσκονται σε λιμένες όπου εκφορτώνονται ψάρια. Δεδομένου ότι το πεδίο εφαρμογής της εν λόγω απόφασης καλύπτεται από τον κανονισμό (ΕΕ) 2017/625 και οι απαιτήσεις κατάρτισης καθορίζονται στον παρόντα κανονισμό, θα πρέπει να καταργηθεί.
            
            
               (11)Ο κανονισμός (ΕΕ) 2017/625 εφαρμόζεται από την 14η Δεκεμβρίου 2019. Κατά συνέπεια, οι κανόνες που ορίζονται στον παρόντα κανονισμό θα πρέπει επίσης να εφαρμόζονται από την ημερομηνία αυτή,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
               Αντικείμενο και πεδίο εφαρμογής
            
            
               1.O παρών κανονισμός θεσπίζει κανόνες για τη θέσπιση ειδικών απαιτήσεων εκπαίδευσης για το ακόλουθο προσωπικό, όπως αναφέρεται στο άρθρο 49 παράγραφος 2 στοιχεία α) και β) του κανονισμού (ΕΕ) 2017/625, για τη διενέργεια φυσικών ελέγχων στους συνοριακούς σταθμούς ελέγχου:
            
            
               α) το προσωπικό που βοηθά έναν επίσημο κτηνίατρο να διενεργεί φυσικούς ελέγχους στα ζώα, εκτός από τα υδρόβια ζώα, ή στο κρέας και τα βρώσιμα παραπροϊόντα σφαγίων·
            
            
               β)το προσωπικό που διενεργεί φυσικούς ελέγχους σε υδρόβια ζώα, σε προϊόντα ζωικής προέλευσης εκτός από εκείνα που αναφέρονται στο στοιχείο α), επί ζωικού αναπαραγωγικού υλικού ή ζωικών υποπροϊόντων.
            
            
               2.Ο παρών κανονισμός δεν εφαρμόζεται στους επίσημους κτηνιάτρους και στους επίσημους υπαλλήλους φυτοϋγειονομικών υπηρεσιών.
            
            
               Άρθρο 2
               Γενικές υποχρεώσεις των αρμόδιων αρχών σχετικά με την κατάρτιση
            
         
         
            
               1.Το προσωπικό που αναφέρεται στο άρθρο 1 παράγραφος 1 στοιχείο α) και στοιχείο β) μπορεί να συνδράμει τον επίσημο κτηνίατρο στη διενέργεια των φυσικών ελέγχων ή να διενεργεί φυσικούς ελέγχους σύμφωνα με το άρθρο 49 παράγραφος 2 του κανονισμού (ΕΕ) 2017/625, μόνον εφόσον έχει ολοκληρώσει επιτυχώς πρόγραμμα εκπαίδευσης που πληροί τις απαιτήσεις του άρθρου 3 του παρόντος κανονισμού (το πρόγραμμα κατάρτισης).
            
            
               2.Οι αρμόδιες αρχές εκπονούν και διοργανώνουν το πρόγραμμα κατάρτισης για να εξασφαλίσουν ότι οι φυσικοί έλεγχοι που αναφέρονται στο άρθρο 1 πραγματοποιούνται με το απαραίτητο επίπεδο τεχνικής ικανότητας και εμπειρογνωμοσύνης. Το εκπαιδευτικό πρόγραμμα είναι θεωρητικό και πρακτικό.
            
            
               3.Οι αρμόδιες αρχές τηρούν αρχεία του προγράμματος κατάρτισης σε έντυπη ή ηλεκτρονική μορφή για κάθε άτομο, συμπεριλαμβανομένων των ημερομηνιών, της διάρκειας, της περιγραφής του προγράμματος και, κατά περίπτωση, των πιστοποιητικών που πιστοποιούν την επιτυχή ολοκλήρωση του προγράμματος κατάρτισης από το προσωπικό. Οι αρμόδιες αρχές ενός κράτους μέλους εξασφαλίζουν ότι κάθε συνοριακός σταθμός ελέγχου στο εν λόγω κράτος μέλος έχει πρόσβαση σε αρχεία κατάρτισης που τηρούνται σε χαρτί ή σε ηλεκτρονική μορφή.
            
            
               Άρθρο 3
               Απαιτήσεις σχετικά με τα θέματα του προγράμματος κατάρτισης
            
            
               1.Το περιεχόμενο του προγράμματος κατάρτισης καθορίζεται σύμφωνα με τα ζώα και τα αγαθά για τα οποία ορίζονται οι συνοριακοί σταθμοί ελέγχου, καθώς και τα καθήκοντα και τις αρμοδιότητες που ανατίθενται στο προσωπικό.
            
            
               2Το πρόγραμμα κατάρτισης καλύπτει τα ακόλουθα θέματα:
            
            
               α) την εφαρμοστέα νομοθεσία της Ένωσης σχετικά με την είσοδο στην Ένωση ζώων και αγαθών, συμπεριλαμβανομένων των διαδικασιών και δραστηριοτήτων που πρέπει να διενεργούνται κατά και μετά τον φυσικό έλεγχο·
            
            
               β) τις γενικές αρχές για την εξέταση των ζώων·
            
            
               γ)την εξέταση της καταλληλότητας για τη μετακίνηση των ζώων·
            
            
               δ)τις πρακτικές πτυχές του χειρισμού των ζώων σύμφωνα με τη νομοθεσία της Ένωσης, συμπεριλαμβανομένων των ρυθμίσεων για την πρόληψη ή τη μείωση των καθυστερήσεων στους συνοριακούς σταθμούς ελέγχου και, όπου είναι αναγκαίο, για τη σίτιση, την παροχή νερού, την εκφόρτωση και τη στέγαση των ζώων·
            
            
               ε)τις οργανοληπτικές εξετάσεις των αγαθών·
            
            
               στ)την εξέταση των μέσων μεταφοράς και των συνθηκών μεταφοράς, συμπεριλαμβανομένης της διαχείρισης των εμπορευμάτων που είναι ευαίσθητα στη θερμοκρασία (ψυκτική αλυσίδα) και της μεταφοράς των ζώων·
            
            
               ζ)την ταυτοποίηση των ζωικών ειδών, συμπεριλαμβανομένης, κατά περίπτωση, της ταυτοποίησης των χωροκατακτητικών ξένων ειδών όπως ορίζονται στο σημείο 2 του άρθρου 3 του κανονισμού (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου
                  4
               , τα οποία εισάγονται μέσω ζώων και αγαθών·
            
            
               η)διαδικασίες ελέγχου σχετικά με:
            
            
               i)τη χρήση εξοπλισμού·
            
            
               ii)την εφαρμογή σχεδίων παρακολούθησης·
            
            
               iii)τις διαδικασίες δειγματοληψίας και εργαστηριακής ανάλυσης όσον αφορά τα ζώα και τα θέματα που αφορούν την υγεία των ζώων και τη δημόσια υγεία·
            
            
               θ)μέθοδοι για την ερμηνεία των αποτελεσμάτων των εργαστηριακών δοκιμών και των συναφών αποφάσεων σύμφωνα με τις απαιτήσεις της εφαρμοστέας ενωσιακής νομοθεσίας·
            
            
               ι) αξιολόγηση κινδύνου, συμπεριλαμβανομένης της συλλογής δεδομένων σε σχέση με την υγεία των ζώων και τη δημόσια υγεία, με σκοπό τη διενέργεια κατάλληλα στοχευμένων φυσικών ελέγχων·
            
            
               ια)πρόληψη της διασταυρούμενης μόλυνσης και συμμόρφωση με τα σχετικά πρότυπα βιοπροφύλαξης·
            
         
         
            
               ιβ) απαιτήσεις επισήμανσης για τα εμπορεύματα που αναφέρονται στο άρθρο 47 παράγραφος 1 στοιχείο β) του κανονισμού (ΕΕ) 2017/625·
            
            
               ιγ)έρευνες και τεχνικές ελέγχου που αποσκοπούν στον εντοπισμό δόλιων ή παραπλανητικών πρακτικών στο εμπόριο.
            
            
               Άρθρο 4
               Δραστηριότητες κατάρτισης και προγράμματα για την ανταλλαγή προσωπικού που διοργανώνονται σύμφωνα με το άρθρο 130 του κανονισμού (ΕΕ) 2017/625
            
            
               Κατά παρέκκλιση από το άρθρο 2 παράγραφος 1, το προσωπικό που αναφέρεται στο άρθρο 1 παράγραφος 1 στοιχείο α) και στοιχείο β) μπορεί να συνδράμει τον επίσημο κτηνίατρο στη διεξαγωγή των φυσικών ελέγχων ή να διενεργήσει φυσικούς ελέγχους σύμφωνα με το άρθρο 49 παράγραφος 2 του κανονισμού (ΕΕ) 2017/625, εφόσον έχει εκπαιδευτεί στο πλαίσιο δραστηριοτήτων ή προγραμμάτων κατάρτισης για την ανταλλαγή προσωπικού που διοργανώνονται σύμφωνα με το άρθρο 130 του κανονισμού (ΕΕ) 2017/625, υπό την προϋπόθεση ότι οι εν λόγω δραστηριότητες ή προγράμματα καλύπτουν το περιεχόμενο και τα θέματα του προγράμματος κατάρτισης που αναφέρεται στο άρθρο 3 παράγραφος 2 του παρόντος κανονισμού.
            
            
               Άρθρο 5
               Κατάργηση
            
            
               Η απόφαση 93/352/ΕΟΚ καταργείται.
            
            
               Άρθρο 6
               Έναρξη ισχύος και ημερομηνία εφαρμογής
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τις 14 Δεκεμβρίου 2019.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 8.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 95 της 7.4.2017, σ. 1.
               
               
                  
                     (2)
                  
                        Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7 Σεπτεμβρίου 2005, σχετικά με την αναγνώριση των επαγγελματικών προσόντων (ΕΕ L 255 της 30.9.2005, σ. 22).
               
               
                  
                     (3)
                  
                        Απόφαση 93/352/ΕΟΚ της Επιτροπής, της 1ης Ιουνίου 1993, για τον καθορισμό των παρεκκλίσεων από τους όρους έγκρισης των μεθοριακών σταθμών ελέγχου που βρίσκονται στα λιμάνια στα οποία εκφορτώνονται ψάρια που προέρχονται από τρίτες χώρες (ΕΕ L 144 της 16.6.1993, σ. 25).
               
               
                  
                     (4)
                  
                        Κανονισμός (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών (ΕΕ L 317 της 4.11.2014, σ. 35).